Żagħżugħ imut waqt li kien miżmum mill-Pulizija f'Belarus
Dimostrant ieħor tilef ħajtu f'Belarus waqt li kien qed jinżamm mill-Pulizija. Din hija t-tieni fatalità min-nhar il-Ħadd li għadda, meta dimostranti bdew jipprotestaw fit-toroq. Dawn il-protesti dwar l-elezzjoni presidenzjali tal-pajjiż eskalaw tant li ġew fl-idejn mal-Pulizija. Id-dimostranti ħarġu jipprotestaw ftit wara li l-mexxej, Alexander Lukashenko, li ilu fil-poter mill-1994, ġie ddikjarat bħala r-rebbieħ tal-elezzjoni presidenzjali li saret fi tmiem il-ġimgħa li għaddiet. Il-vot ġie kkundannat mill-Unjoni Ewropea u qalet li l-vot ma kienx la liberu u anqas ġust. Il-Pulizija qalet li l-kawża tal-mewt taż-żagħżugħ ta' 25 sena għadha mhix magħrufa, b'omm il-vittma tgħid li binha kien isofri minn problemi f'qalbu u li nżamm għal sigħat twal fil-vann tal-pulizija. Intant, wara r-raba' jum ta' protesti, in-Nazzjonijiet Magħquda kkundannat l-użu tal-vjolenza mill-awtoritajiet.